Diari Oficial de la Generalitat Valenciana


Sumari del DOGV 3044, del 28-07-1997 (1997/8984)

ORDRE de 22 de maig de 1997, de la Conselleria de Presidència, per la qual s'homologuen els Estatuts de la Mancomunitat de La Canal de Navarrés.
------------------------------------------------------------------------------------------------------------------------------------------------

### Dades del document

Número de DOGV
:   3044

Data del DOGV
:   28-07-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/8984


Data del document
:   22-05-1997

Organisme emissor
:   Conselleria de Presidència

Tipus de document
:   Ordre

ORDRE de 22 de maig de 1997, de la Conselleria de Presidència, per la qual s'homologuen els Estatuts de la Mancomunitat de La Canal de Navarrés.  
Els plens dels ajuntaments d'Anna, Chella i Navarrés, van acordar aprovar la creació de la Mancomunitat de La Canal de Navarrés, així com els Estatuts que han de regir-la.  
Remesos l'expedient tramitat i els Estatuts aprovats a aquesta Conselleria, no s'hi adverteix cap infracció de l'ordenament jurídic, ni menyscabament de les competències d'aquesta Comunitat Autònoma, ni interferència en el seu exercici.  
Per tot això, i d'acord amb allò que s'ha disposat en el Reial Decret 695/1979 de 13 de febrer, de Transferències, en relació amb el Decret de la Presidència de la Generalitat Valenciana 10/1985, de 21 de juny, i el Decret 30/1997, de 26 de febrer,  
ORDENE  
Article únic  
S'homologuen els Estatuts de la Mancomunitat de La Canal de Navarrés, en haver-se acreditat en l'expedient la legalitat de les actuacions.  
València, 22 de maig de 1997.- El conseller de Presidència: José Joaquin Ripoll Serrano  
ESTATUTS DE LA MANCOMUNITAT DE LA CANAL DE NAVARRÉS  
Article 1. Fonament legal  
Les entitats locals d'Anna, Chella i Navarrés, a l'empara del que disposa l'article 44 de la Llei 7/1985, de 2 d'abril, reguladora de les Bases de Règim Local i de la resta de la normativa concordant, acorden constituir-se en Mancomunitat per a l'execució en comú de les obres i serveis de la seua competència, els quals es recullen en els presents estatuts.  
La Mancomunitat tindrà personalitat i capacitat jurídica per al compliment de les seues finalitats específiques.  
Article 2. Denominació  
La Mancomunitat que es constitueix es denominarà Mancomunidad de La Canal de Navarrès. Els seus òrgans de govern i administració s'ubicaran al municipi on residesca en cada moment la Presidència, tenint com a domicili social i lloc de reunió les casess consistorials.  
Article 3. Finalitats  
1. Lens finalitats de la Mancomunitat estaran constituïdes per l'exerciment de les competències que, en el marc de la legislació estatal i autonòmica, són assignades als municipis, en ordre al benestar i la qualitat de vida dels veïns i transeünts dels municipis que la constitueixen, en relació amb els següents serveis:  
a) Prestació de serveis socials i promoció i reinserció social.  
b) Turisme.  
c) Medi ambient i, en especial, gestió de residus sòlids urbans.  
d) Formació ocupacional i desenvolupament local.  
2. Per a l'assumpció de nous serveis per la Mancomunitat, caldrà la conformitat de tots els Ajuntaments integrants d'aquesta, manifestada en acord plenari adoptat amb el quòrum de la majoria absoluta, prèvia proposta motivada de qualssevol dels ajuntaments integrants. Una vegada manifestada aquesta conformitat, el plenari de la Mancomunitat resoldrà el que estime oportú per majoria absoluta del nombre legal de membres d'aquesta.  
3. L'execució d'obres i prestació i explotació dels serveis podrà ser realitzada per la Mancomunitat conforme a qualsevol de les formes previstes per l'ordenament jurídic vigent.  
4. En el compliment de les finalitats enumerats en el paràgraf 1 d'aquest article, la Mancomunitat se subrogarà, amb caràcter general, en la titularitat dels corresponents serveis, concernint-li la gestió integral d'aquests, amb assumpció plena de totes les competències que calguen, directament o indirecta, de cara a la consecució d'aquests mateixos i, en especial, en tot el referent a la imposició, ordenació i recaptació dels ingressos de dret públic que s'estime necessari establir.  
5. Els municipis mancomunats podran adherir-se a la totalitat de les finalitats previstes en cada moment o només a part d'ells, sempre que siguen susceptibles de consideració independent.  
Article 4. Òrgans de govern  
Els òrgans de govern de la Mancomunitat, que seran representatius dels ajuntaments mancomunats, estaran constituïts per:  
a) el plenari de la Mancomunitat,  
b) el president,  
c) el vicepresident o vicepresidents, si fa el cas,  
d) la Comissió de Govern, si fa el cas, i  
e) les comissions informatives, si fa el cas.  
Article 5. El Plenari de la Mancomunitat  
1. El Plenari de la Mancomunitat estarà integrat pels representants elegits pels plenaris dels ajuntaments integrats a la Mancomunitat, entre els seus respectius membres, conforme a l'escala establerta en el nombre següent:  
Els municipis elegiran els seus representants amb el quòrum de la majoria absoluta del nombre legal de membres en primera votació i simple en segona, a proposta de l'ajuntament, que haurà de respectar, en la mesura del possible, el principi de proporcionalitat respecte a les regidories obtingudes per cada candidatura   
En els municipis amb més d'un vocal assignat, aquests es designaran pels respectius plenaris,. segons l'escala següent:  
Municipis amb tres vocals:  
- dos vocals proposats pel grup majoritari en el Plenari Municipal.  
- Un proposat pel grup majoritari de l'oposició.  
Municipis amb quatre vocals:  
- Dos vocals proposats pel grup majoritari en el Plenari Municipal.  
- Dos vocals proposats pel grup majoritari de l'oposició.  
2. Per a l'adopció d'acords se seguirà el sistema de vot, conforme a la següent escala:  
Població Nombre de representants  
Menys de 1.500 habitants 1  
De 1.500 a 3.000 habitants 3  
Més de 3.000 habitants 4  
El nombre de representants assignats a cada municipi serà immutable dins de cada mandat. Només podrà modificar-se d'acord amb les variacions que experimente cada padró municipal d'habitants, durant el període de renovació dels càrrecs corporatius de la Mancomunitat.  
3. L'aprovació de tot tipus d'acords requerirà el vot favorable de la majoria simple del nombre legal de membres, llevat que s'especifique un altre quòrum per la normativa aplicable o pels propis estatuts.  
4. El mandat dels membres del Plenari de la Mancomunitat coincidirà amb el de les seues respectives corporacions.  
Article 6. Renovació del Plenari  
1. Fins a la data de constitució del nou Plenari, actuarà en funcions l'anterior i el seu president.  
Durant esmentat període, només es podrà dur a terme la gestió ordinària de la Mancomunitat.  
2. Transcorregut el termini per a l'elecció d'alcaldes pels ajuntaments, i dins dels trenta dies següents, es procedirà a la constitució del nou Plenari de la Mancomunitat i designació del president.  
Article 7. Atribucions del Plenari   
1. Correspon al ple de la Mancomunitat:  
a) El control i la fiscalització dels òrgans de govern.  
b) Aprovar i modificar els estatuts de la Mancomunitat, el Reglament Orgànic i les Ordenances.  
c) Aprovar l'admissió i separació de membres de la Mancomunitat,  
d) Aprovar el pressupost i les seues modificacions, així com la determinació dels recursos tributaris i altres ingressos de dret públic, la seua imposició, ordenació i modificació, la disposició de despeses en assumptes de la seua competència i l'aprovació dels comptes.  
e) Aprovar la plantilla de personal, la relació de llocs de treball, les bases de les proves per a la selecció del personal i per als concursos de provisió de llocs de treball, la fixació de la quantia de les retribucions complementàries dels funcionaris i el nombre i règim del personal eventual, així com la separació del servei dels funcionaris i la ratificació de l'acomiadament del personal laboral.  
f) Exercitar tot tipus d'accions administratives i judicials, en defensa dels béns i drets de la Mancomunitat.  
g) Aprovar els plans i projectes necessaris per a l'establiment, desenvolupament i gestió d'obres, serveis o activitats previstes com a finalitats de la mancomunitat, sempre que, per raó de la quantia de la despesa que suposen, no estiguen atribuïdes a uns altres òrgans de la Mancomunitat.  
h) Acordar la contractació de les obres i serveis que, per raó de la seua quantia, vinguen atribuïdes al ple.  
i) Determinar la forma de gestionar els serveis.  
j) Acordar tot gènere d'actes que suposen transmissió o adquisició de béns o drets que integren o vagen a integrar el patrimoni de l'entitat, així com l'alteració de la qualificació jurídica dels béns de domini públic de la Mancomunitat.  
k) La creació i estructuració dels òrgans col·legiats de govern, ja siguen de caràcter necessari o complementari, així com la designació de representants de la Mancomunitat en unes altres entitats, associacions o organitzacions.  
l) L'assumpció de nous serveis distints a què es refereix l'article tercer.  
ll) A més a més, correspondran al Plenari de la Mancomunitat totes aquelles competències que atribuesca la legislació vigent als plens de les entitats locals, per al compliment de les finalitats que els són pròpies.  
2. Correspon igualment al Plenari el debat i votació de la moció de censura del president, que es regirà per allò que disposa per la normativa de règim local i electoral.  
3. No seran delegables les competències reservades al Plenari en els apartats a), b), c), d), e), f), j), k) i l), del número 1 d'aquest article.  
Article 8. El president  
1. El president de la Mancomunitat serà elegit pel Plenari d'aquesta entre els seus membres, per majoria absoluta.  
2. Podran ser candidats a la presidència tots i cadascun dels vocals que componen el Plenari.  
3. Si cap candidat obté majoria absoluta en la primera votació, se celebrarà vint-i-quatre hores després una segona votació, i resultarà elegit aquell que obtinga major nombre de vots. En cas d'empat, resultarà elegit el del municipi amb major població.  
4. Per a la moció de censura del president, se seguirà el mateix procediment que l'establert en la legislació de règim local per a tal supòsit.  
Article 9. Vicepresidents  
El president designarà un o diversos vicepresidents, amb un nombre màxim de tres, que el substituiran per l'ordre del seu nomenament en cas d'absència, vacant o malaltia.  
Article 10. Atribucions del president  
1. Correspon al president de la Mancomunitat:  
a) Dirigir el govern i l'administració de la Mancomunitat.  
b) Representar la Mancomunitat en tota classe de negocis i actes jurídics, i estar expressament habilitat competencialment per a l'atorgament de poders a lletrats i procuradors per a la defensa en judici dels béns i drets de la Mancomunitat.  
c) Convocar i presidir les sessions del Plenari, la Comissió de Govern i de qualssevol altres òrgans de la Mancomunitat.  
d) Dirigir, inspeccionar i impulsar els serveis, obres i activitats de la Mancomunitat.  
e) Formar l'avantprojecte de pressupost de la Mancomunitat, disposar despeses dins dels límits de la seua competència, ordenar pagaments, rendir comptes i administrar amb la diligència exigible el patrimoni de la Mancomunitat.  
f) Exercitar la direcció superior del personal de la Mancomunitat.  
g) Exercitar accions judicials i administratives en cas d'urgència.  
h) Contractar obres i serveis, sempre que la seua quantia no depasse del cinc per cent dels recursos ordinaris del seu pressupost, ni del cinquanta per cent del límit general aplicable a la contractació negociada, d'acord amb el procediment legalment establert.  
i) Totes aquelles atribucions que la legislació de Règim Local assigne als presidents de les entitats locals per al compliment de les competències que tinguen atribuïdes.  
2. Correspon així mateix al president el nomenament dels vicepresidents.  
3. El president pot delegar l'exercici de les seues atribucions, llevat de les de convocar i presidir les sessions del Plenari i de la Comissió de Govern i les enumerades en els apartats a), i f) del número 1 d'aquest article.  
Article 11. La Comissió de Govern  
1. La Comissió de Govern, que podrà ser creada per acord del Plenari, estarà integrada pel president i un nombre de vocals no superior al terç del nombre legal d'aquests, nomenats i separats lliurement per aquell, donant compte al Plenari.  
2. Correspon a la Comissió de Govern:  
a) L'assistència al president en l'exerciment de les seues atribucions.  
b) L'exerciment de les atribucions que el Plenari o el president li deleguen.  
Article 12. Règim de les sessions  
1. Els òrgans col·legiats de la Mancomunitat funcionaran en règim de sessions ordinàries de periodicitat preestablerta, i extraordinàries, que poden ser, a més a més, urgents.  
2. El ple de la Mancomunitat celebrarà sessió ordinària com a mínim cada tres mesos, i extraordinària quan així ho decidesca el president o ho sol·licite, si més no, la quarta part del nombre legal de membres.  
3. En tot cas, el funcionament dels òrgans col·legiats s'ajustarà a la normativa de règim local, vigent en cada moment.  
Article 13. Adopció d'acords  
1. Els acords del Plenari s'adoptaran, com a regla general, per majoria simple dels membres presents. Existeix majoria simple quan el nombre de vots afirmatius siga superior al de negatius.  
2. És necessari el vot favorable de la majoria absoluta del nombre legal de membres de la Mancomunitat per a l'adopció d'acords, en les següents matèries:  
a) Modificació dels estatuts.  
b) Assumpció de nous serveis no prestats inicialment.  
c) Incorporació de nous membres a la Mancomunitat.  
d) Dissolució de la Mancomunitat.  
e) Aprovació del pressupost i de la plantilla de personal de la Mancomunitat, així com dels comptes d'aquesta.  
f) Imposició i ordenació dels recursos propis de caràcter tributari.  
g) Concessió de béns o serveis per més de cinc anys, sempre que la seua quantia excedesca del 10 per 100 dels recursos ordinaris del pressupost.  
h) Determinació de les formes de gestió dels serveis.  
i) Aprovació d'operacions financeres, o de crèdit, i concessió de quites o esperes, quan el seu import excedesca del 5 per 100 dels recursos ordinaris del pressupost.  
j) Separació del servei dels funcionaris de la Mancomunitat i ratificació de l'acomiadament disciplinari del personal laboral.  
k) Alienació de béns, quan la seua quantia excedesca el 10 per 100 dels recursos ordinaris del seu pressupost.  
l) Alteració de la qualificació jurídica dels béns públics.  
m) Cessió gratuïta de béns a unes altres administracions o institucions públiques.  
n) La resta de matèries determinades per la normativa de règim local o pels presents estatuts.  
Article 14. Personal de la Mancomunitat  
Mentre no ho permeta el límit pressupostari de la Mancomunitat i previ acord del Plenari, el personal de la Mancomunitat estarà integrat per funcionaris o personal laboral cedit per qualsevol dels municipis integrants, pel sistema rotatiu que s'acorde pel Plenari.  
Article 15. Hisenda de la Mancomunitat  
La Hisenda de la Mancomunitat està constituïda pels recursos previstos en la vigent legislació de règim local i per les aportacions dels municipis mancomunats.  
Article 16. Recursos de la Mancomunitat  
1. Per a la imposició, exacció, liquidació i cobrança dels seus recursos, la Mancomunitat aprovarà les ordenances corresponents als distints serveis, tenint aquestes ordenances força obligatòria en tots els municipis integrants, una vegada aprovades.  
2. Correspondrà als municipis facilitar a la Mancomunitat tota la informació precisa per a la formació de padrons, altes, baixes i altres modificacions referides als contribuents, afectats pels distints serveis que constituïsquen les finalitats regulades en els articles anteriors.  
3. La Mancomunitat podrà, en tot moment i pels seus propis mitjans, comprovar la veracitat i exactitud de les dades a què es refereix l'article anterior.  
Article 17. Aportacions dels municipis  
1. Les aportacions dels municipis es fixaran anualment per a cada exercici econòmic pel Plenari de la Mancomunitat, amb el quòrum de la majoria absoluta del nombre legal de membres i seran les següents:  
a) Una quota principal, en funció de l'ús i participació de cada entitat en els serveis que es presten mancomunadament.  
Per a la determinació d'aquesta quota s'aplicaran les següents bases de càlcul:  
- Nombre d'habitants, quan siga rellevant per al càlcul a judici del Plenari,  
- Nombre de serveis concrets prestats al municipi, en cas d'adhesió parcial.  
- Pressupost general anual,  
- Dotacions pressupostàries anuals destinades als serveis,  
- Qualssevols altres criteris que es consideren rellevants.  
b) Una quota complementària i obligatòria per a atendre despeses generals de funcionament, conservació i administració, en proporció al nombre d'habitants de dret de cada municipi, segons l'última revisió anual.  
c) Quotes extraordinàries establertes per majoria absoluta del nombre legal de membres, destinades a finalitats d'aqueix caràcter.  
2. Les aportacions dels municipis a la Mancomunitat tenen la consideració de pagaments obligatoris i preferents per a les entitats mancomunades. Amb aquesta finalitat, cada corporació ordenarà la pertinent detracció de la participació en els tributs de l'Estat, en la proporció que corresponga, per a la seua transferència a la tresoreria de la Mancomunitat, cursant les ordres oportunes a l'entitat o entitats bancàries corresponents. A tal fi, els membres de la Mancomunitat atorgaran un poder notarial en què s'autoritze aquesta detracció amb caràcter irrevocable, en tant siguen membres d'aquesta o, en tot cas, mentre existisquen deutes o saldos a favor de la Mancomunitat per qualsevol concepte.  
3. No obstant el disposat en el paràgraf anterior, en els supòsits d'impagament de quotes, previ requeriment de pagament concedint nou termini d'ingrés de 30 dies i subsegüent certificació de descobert, el president queda expressament facultat per sol·licitar de qualsevol administració la retenció de les quotes pertinents, a favor de la Mancomunitat. Aquesta retenció estarà expressament autoritzada pels ajuntaments mancomunats a l'hora d'aprovar els presents estatuts.  
Article 18. Pressupost de la Mancomunitat  
La Mancomunitat aprovarà anualment un Pressupost, de conformitat amb el que dispose la legislació de règim local vigent, que serà d'aplicació en la seua totalitat, amb les adaptacions necessàries a la naturalesa pròpia de la Mancomunitat.  
Article 19. Patrimoni de la Mancomunitat  
1. El patrimoni de la Mancomunitat estarà integrat per tota classe de béns, drets i accions que legítimament s'adquirisquen, bé en el moment de la constitució o amb posterioritat. A tal efecte es formarà un inventari, d'acord amb el que dispose la normativa vigent en la matèria.  
2. La participació de cada entitat mancomunada en aquest patrimoni es fixarà tant inicialment com d'ara endavant en funció dels següents criteris:  
- nombre d'habitants de dret, segons l'última revisió del padró,  
- pressupost general de l'entitat.  
Article 20. Operacions de crèdit i tresoreria  
La Mancomunitat podrà concertar tota classe d'operacions de crèdit, segons allò disposat per la Llei Reguladora de les Hisendes Locals.  
Amb tal finalitat, les entitats mancomunades avalen personalment, solidària i expressa al Plenari de la Mancomunitat per a l'adopció de tot tipus d'acords en la matèria i, en concret, per a la concertació d'operacions de crèdit.  
Article 21. Durada  
La Mancomunitat es constitueix per temps indefinit.  
Article 22è. Modificació dels estatuts  
La modificació dels estatuts hi s'acomodarà al mateix procediment i requisits que els exigits per a la seua aprovació.  
Article 23. Incorporació de nous municipis  
1. Per a la incorporació en la Mancomunitat d'un nou municipi caldrà:  
a) El vot favorable de la majoria absoluta dels membres de la corporació interessada.  
b) El vot favorable de la majoria absoluta del Plenari de la Mancomunitat.  
2. L'aportació inicial dels municipis incorporats a la Mancomunitat, amb posterioritat a la seua constitució, estarà determinada per l'índex del patrimoni de la Mancomunitat per habitant, multiplicat pel nombre d'habitants de dret de l'entitat local que sol·licite la seua inclusió.  
En defecte de l'anterior, s'aportarà la quota que resulte d'aplicar els criteris establerts en l'article 17.1.b).  
L'aportació inicial serà abonada en el mateix moment en què es notifique l'aprovació de la incorporació en la Mancomunitat, pel Plenari d'aquesta.  
3. A més a més, haurà d'aportar totes les despeses que s'originen a conseqüència de la seua incorporació a la Mancomunitat, i procedirà a la reestructuració de la totalitat de les aportacions en funció de les modificacions que es deriven de la nova incorporació.  
Article 24. Separació voluntària  
1. Els municipis integrants de la Mancomunitat podran separar-se d'aquesta prèvia sol·licitud aprovada pel Plenari respectiu, amb el quòrum de la majoria absoluta del nombre legal de membres. Perquè es produesca la separació caldrà que prèviament l'entitat que se separe es trobe al corrent en el pagament de les seues obligacions, havent d'abonar totes les despeses que s'originen amb motiu de la seua separació i la part del passiu contret per la Mancomunitat que li siga imputable.  
2. La separació d'una o diverses corporacions no obligarà el Plenari a practicar la liquidació de la Mancomunitat, i quedarà en suspès el dret de les entitats separades fins el dia de la dissolució, data en què entraran a participar a la part alíquota de la liquidació dels béns de la Mancomunitat.  
Article 25. Dissolució.  
La Mancomunitat es dissoldrà per alguna de les següents causes:  
a) Per desaparició de la finalitat per a la qual va ser creada.  
b) Quan ho acorde el Plenari de la Mancomunitat i els ajuntaments mancomunats, amb el vot favorable de la majoria absoluta del nombre legal dels seus membres.  
c) Per l'assumpció per unes altres administracions de la prestació dels serveis assignats a la competència de la Mancomunitat.  
Article 26è. Liquidació  
1. Quan els Ajuntaments mancomunats decidisquen dissoldre la Mancomunitat, adoptaran el corresponent acord previ en què es manifeste aquest propòsit, amb el vot favorable de la majoria absoluta del nombre legal de membres.  
2. A la vista dels acords municipals, el Plenari de la Mancomunitat, en el termini de 30 dies següents a la recepció de la comunicació d'aquest, nomenarà una Comissió Liquidadora formada pel president i, si més no, tres vocals, assistits pel secretari i interventor, si hi existira.  
3. La citada Comissió, en termini no superior a tres mesos, farà un inventari de béns, serveis, drets i accions de la Mancomunitat; xifrarà els seus recursos, càrregues i dèbits i relacionarà el personal, procedint a proposar al Plenari, a la vista de tot l'anterior, l'oportuna distribució o integració d'aquests als ajuntaments mancomunats, d'acord amb criteris idèntics als aplicats per a la formació del patrimoni, assenyalant-ne el calendari d'actuacions liquidadores.  
4. La proposta, per a ser aprovada vàlidament, requerirà el vot favorable de la majoria absoluta dels membres del Plenari de la Mancomunitat, que serà vinculant per als ajuntaments mancomunats.  
DISPOSICIONS TRANSITÒRIES  
Primera  
Dins del mes següent a l'aprovació definitiva dels estatuts, les corporacions mancomunades hauran de designar el representant o representants que corresponguen, havent de comunicar el seu nom i domicili a la secretaria de l'Assemblea Constituent.  
L'Assemblea Constituent, en igual termini, convocarà tots els representants de les entitats mancomunades, amb l'únic objecte de constituir el ple i nomenar el president de la Mancomunitat, actuant com a secretari el que ho siga de la corporació on se celebre la sessió.  
DISPOSICIÓ FINAL ÚNICA  
En allò no previst pels presents estatuts, resultarà d'aplicació el que s'ha establert per la normativa de règim local vigent en cada moment.